"Gebed werk nie." – Attie se koffietafel.
Dieselfde opskrif was Dinsdag 1 Maart op die voorblad van die Beeld. Die eerste paragraaf lui: "Gebed in die vorm van versoeke rig aan God werk nie, meen ds. Albert Cruywagen van die NG gemeente Riebeeckpark in Kempton Park."
Ds. Albert verwys dan na drie gesinne wat gebid het dat God hul kinders moet bewaar en elkeen van dié gesinne het twee kinders in padongelukke verloor. Op grond daarvan maak hy dan die opmerking dat dit nie is hoe gebed werk nie. Hy sê dat dit ook nie sal help om te bid vir reën nie, omdat God nie in die weerstelsels ingryp nie.
Ek weet nie of 'n mens so oor die saak kan redeneer nie. Ek ken mense wat in motorongelukke dood is ten spyte van die feit dat hulle veiligheidsgordels gedra het. Sou dit dan beteken dat ons moet ophou om veiligheidsgordels te gebruik?
Daar is natuurlik ook die redenasie dat daar weer miljoene mense is wat sou kon sê dat hulle elke keer bid dat hulle kinders en gesinne bewaar moet word en nog nooit is een van hulle naasbestaandes in ongelukke dood nie.
Thomas se buffet.
9 thoughts on ""Gebed werk nie.""
Maart 3, 2011 om 14:22
Het julle al dalk gedink dat dit bloot is omdat die god van die bybel nie bestaan nie?
Maart 3, 2011 om 17:41
Ek dink as ons gebed uit ons godsdiens haal, dan is dit nie meer godsdiens nie. Dit is tog die manier waarop ek met God gesels, dit is hoe ek 'n verhouding met God bou. As kind het ek nie altyd alles gekry wat ek by my ouers wou he nie. Hulle het geweet wat die beste vir my was. So weet God ook wat die beste vir elkeen van ons is. Die probleem is ons sal en kan God nooit verstaan nie Hy is te groot. Ons kan net vir die Ds bid!
Maart 3, 2011 om 21:06
Ek dink die artikel wat Neels Jackson vandag in die Beeld geskryf het, het 'n meer gebalanseerde siening gegee. Hardus stel dit reg. Gebed gaan nie net oor vra nie, maar is 'n wesenlike deel van 'n mens se verhiuding met God. Ons bid in die heel eerste plek omdat daar 'n verhouding is en nie op noodwendig iets te vra nie.
Maart 3, 2011 om 23:25
Maart 4, 2011 om 07:28
Ek kan nie sonder God nie. Ek kan nie sonder Sy Woord nie. Ek kan nie sonder gebed nie.
Maart 4, 2011 om 11:02
Ons maak God al hoe kleiner en dan verwag ons dat Hy steeds groot dinge moet doen.
Maart 4, 2011 om 15:34
Ek is vreeslik lief vir teologie, maar een van die gevare van teologie is die idee dat 'n mens God se gedagtes kan verstaan en vasvang in 'n redenasie. Dit is wat in Job gebeur, Job se vriende probeer die Here gedagtes verduidelik en dan kom God in Job 38:2 en sê "Wie is dit wat besig is om my bedoelinge te dwarsboom met woorde wat getuig dat hy geen insig het nie?"
In dieselfde asem wil ek ook sê dat alhoewel God onverstaanbaar is, wil Hy Homself aan ons openbaar. Dit is redeneer oor God sonder sy teenwoordigheid wat lei na so 'n vergemakliking van die waarheid, soos om te sê Hy hoor net ons gebede.
Maart 7, 2011 om 12:09
Ek het opgehou bid 'n paar weke gelede. Ek is moedeloos met die lewe en die mense om my, en swaarkry en kanker vir mense wat dit nie verdien nie, en wat nie wil genees nie. Ek is gatvol.
Maart 8, 2011 om 21:41
Skoor: gebed gaan oor baie meer as net dat God vir ons gee wat ons vra. Maar… Ek verstaan dat jy moedeloos is. Ek was self al daar gewees. Ek verstaan ook nie kanker. My skoonpa is nou sterwend en kry baie swaar. Ek beleef weer dat die Here vir ons iets is om aan vas te hou selfs al verstaan ek nie alles nie.